NAČIN RADA I OVLASTI POVJERENSTVA ZA ZAŠTITU PRAVA PACIJENATA GRADA ZAGREBA:

U ostvarivanju svojih zadaća Povjerenstvo:

* prati primjenu propisa na području Grada Zagreba koji se odnose na zaštitu prava i interesa pacijenata,
* prati povrede pojedinačnih prava pacijenata na području Grada Zagreba
* predlaže poduzimanje mjera za zaštitu i promicanje prava pacijenata Grada Zagreba,
* bez odgađanja obavještava Povjerenstvo za zaštitu i promicanje prava pacijenata ministarstva nadležnog za zdravstvo o slučajevima težih povreda prava pacijenata koje mogu ugroziti život ili zdravlje pacijenata,
* podnosi Gradskoj skupštini Grada Zagreba i Ministarstvu zdravstva godišnje izvješće o svom radu,
* obavještava javnost o povredama prava pacijenata,
* obavlja druge poslove određene Zakonom o zaštiti prava pacijenata.

NAČIN PODNOŠENJA PRITUŽBI POVJERENSTVU ZA ZAŠTITU PRAVA PACIJENATA GRADA ZAGREBA:

Povjerenstvo zaprima pritužbe pacijenata ili njihovih ovlaštenih osoba podneskom putem pošte dostavljene na adresu sjedišta Povjerenstva, s naznakom „za Povjerenstvo za zaštitu prava pacijenata“, i/ili putem e-pošte: povjerenstvo.prava-pacijenata@zagreb.hr. Pritužbe pacijenata mogu se zaprimiti usmeno na adresi sjedišta Povjerenstva, četvrtkom od 9 do 12 sati.

O zaprimljenim pritužbama Povjerenstvo odlučuje u roku od 15 dana računajući od dana uredno zaprimljene pritužbe pacijenta ili ovlaštene osobe. Navedeni rok se produljuje ako je u vezi pritužbe potrebno zatražiti informacije od nadležnih tijela. Ukoliko je pritužba nepotpuna i ne sadrži sve potrebne podatke da bi se po njoj moglo postupati, Povjerenstvo će pozvati podnositelja da u roku 8 dana od dana primitka poziva dopuni pritužbu, u suprotnom, smatrat će se da pritužba nije podnesena. Pritužba mora sadržavati podatke o pacijentu, naziv zdravstvene ustanove na koju se pritužba odnosi, opis povrede ili ugrožavanja prava pacijenata, te kontakt podnositelja pritužbe. Temeljem odredbe članka 7. stavka 2. Opće uredbe o zaštiti podataka (SL EU L119), podnositelj je uz pritužbu dužan priložiti popunjeni obrazac Privole.

O svim poduzetim mjerama i aktivnostima u povodu pritužbe, Povjerenstvo je dužno obavijestiti podnositelja pritužbe bez odgađanja, a najkasnije u roku od 15 dana.